Document ID: 32011D0378

KOMISIJOS ĮGYVENDINIMO SPRENDIMAS
2011 m. birželio 27 d.
kuriuo dėl nacionalinių laboratorijų, kurioms leidžiama dirbti su gyvu snukio ir nagų ligos virusu, sąrašo iš dalies keičiama Tarybos direktyvos 2003/85/EB XI priedo A dalis
(pranešta dokumentu Nr. C(2011) 4385)
(Tekstas svarbus EEE)
(2011/378/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinančią Direktyvą 85/511/EEB, sprendimus 89/531/EEB bei 91/665/EEB ir iš dalies keičiančią Direktyvą 92/46/EEB (1), ypač į jos 67 straipsnio 2 dalį,
kadangi:
(1)
Direktyva 2003/85/EB nustatytos būtiniausios kontrolės priemonės, kurios turi būti taikomos per snukio ir nagų ligos protrūkį, ir tam tikros prevencinės priemonės, kuriomis siekiama, kad kompetentingos institucijos ir ūkininkai būtų geriau informuoti apie šią ligą ir geriau jai pasirengtų.
(2)
Šioms prevencinėms priemonėms priklauso valstybių narių prievolė užtikrinti, kad tyrimų ir diagnozavimo tikslais su gyvu snukio ir nagų ligos virusu būtų dirbama tik Direktyvos 2003/85/EB XI priedo A dalyje išvardytose patvirtintose laboratorijose.
(3)
Ispanija oficialiai pranešė Komisijai, kad Centro de Investigación en Sanidad Animal (CISA) Valdeolmose, Madride atitinka Direktyvos 2003/85/EB 65 straipsnyje nustatytus reikalavimus. Ispanija paprašė, kad CISA būtų įtraukta į nacionalinių laboratorijų, kurioms leidžiama dirbti su gyvu snukio ir nagų ligos virusu, sąrašą, nurodytą šios direktyvos XI priedo A dalyje.
(4)
Atitinkamai būtina pakeisti Ispanijai skirtą įrašą Direktyvos 2003/85/EB XI priedo A dalyje nurodytame laboratorijų sąraše.
(5)
Todėl Direktyvos 2003/85/EB XI priedo A dalis turėtų būti atitinkamai iš dalies pakeista.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2003/85/EB XI priedo A dalyje Ispanijai skirtas įrašas pakeičiamas taip:
„ES
Ispanija
-
Laboratorio Central de Sanidad Animal, Algete, Madrid;
-
Centro de Investigación en Sanidad Animal (CISA), Valdeolmos, Madrid;
Ispanija“
2 straipsnis
Šis sprendimas skirtas valstybėms narėms.
Priimta Briuselyje 2011 m. birželio 27 d.

Labels: 7
0
18
6